b'\n_START_ARTICLE_\nEmil Holmstr\xc3\xb6m\n_START_PARAGRAPH_\nEmil Alfred Holmstr\xc3\xb6m (30. huhtikuuta 1891 Vaasa \xe2\x80\x93 14. elokuuta 1939) oli suomalainen j\xc3\xa4\xc3\xa4k\xc3\xa4rimajuri. H\xc3\xa4nen vanhempansa olivat sairaalan toimitsija Mathias Holmstr\xc3\xb6m ja Ulrika Kamis. H\xc3\xa4net vihittiin avioliittoon vuonna 1925 Ida Cecilia Lindgrenin kanssa.\n_START_SECTION_\nOpinnot\n_START_PARAGRAPH_\nHolmstr\xc3\xb6m k\xc3\xa4vi kansakoulun ja kansakoulun jatkokurssit sek\xc3\xa4 suoritti yksityisesti kuudennen luokan Helsingin uudessa ruotsalaisessa oppikoulussa vuonna 1924.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nT\xc3\xa4m\xc3\xa4 vaasalainen liikeapulainen liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 13. joulukuuta 1915, josta h\xc3\xa4net siirrettiin 21. kes\xc3\xa4kuuta 1916 sairauden johdosta pataljoonan t\xc3\xa4ydennysjoukkoon ja 17. marraskuuta 1916 alkaen pataljoonan haupitsipatteriin. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nHolmstr\xc3\xb6m palveli sis\xc3\xa4llissodan j\xc3\xa4lkeen Suomen tykist\xc3\xb6koulussa, mist\xc3\xa4 h\xc3\xa4net maar\xc3\xa4ttiin tykist\xc3\xb6n uudelleenj\xc3\xa4rjestelyn yhteydess\xc3\xa4 patterinp\xc3\xa4\xc3\xa4llik\xc3\xb6ksi Vuoristotykist\xc3\xb6\xc3\xb6n. Vuoritykist\xc3\xb6st\xc3\xa4 h\xc3\xa4net siirrettiin 9. lokakuuta 1919 Kentt\xc3\xa4tykist\xc3\xb6rykmentti 1:een, miss\xc3\xa4 h\xc3\xa4net m\xc3\xa4\xc3\xa4r\xc3\xa4ttiin 9. patterin p\xc3\xa4\xc3\xa4llik\xc3\xb6ksi. H\xc3\xa4n hoiti 3. patteriston komentajan teht\xc3\xa4vi\xc3\xa4 23. maaliskuuta 1921 \xe2\x80\x93 1. hein\xc3\xa4kuuta 1922 v\xc3\xa4lisen ajan ja oli sen j\xc3\xa4lkeen 9. ja 3. patterin p\xc3\xa4\xc3\xa4llikk\xc3\xb6n\xc3\xa4 ja m\xc3\xa4\xc3\xa4r\xc3\xa4ttiin 31. toukokuuta 1924 alkaen Tuusulan varuskunnan komendantiksi. Armeijasta h\xc3\xa4n erosi 2. helmikuuta 1926, jonka j\xc3\xa4lkeen h\xc3\xa4n siirtyi Niemi & Luukkosen autokorjaamon palvelukseen konttoristina, kunnes siirtyi 1. kes\xc3\xa4kuuta 1928 tuntikirjuriksi Helsingin kaupungin rakennuskonttorin huonerakennusosastoon, mist\xc3\xa4 h\xc3\xa4net siirrettiin 1. lokakuuta 1934 osastonjohtajaksi Helsingin kaupungin ty\xc3\xb6nv\xc3\xa4litystoimistoon.'